Author: MZP
Last saved by: spano
Company: MŽP SR

Doložka finančných, ekonomických, environmentálnych vplyvov a vplyvov na zamestnanosť

a)	Vyčíslenie odhadu dopadov na verejné financie

1. Pre splnenie požiadaviek a plnú implementáciu Rámcovej smernice o vode je potrebné zabezpečiť realizáciu súboru čiastkových úloh technického charakteru, uvedených v podrobnom pracovnom pláne v prílohe č. 1. Náklady na ich realizáciu na obdobie rokov 2003-2015 boli vyčíslené vo výške 405 850 000,- Sk. Za splnenie požiadaviek RSV  voči EÚ je zodpovedný štát, preto implementácia RSV bude mať dopad na štátny rozpočet. Na najbližšie obdobie rokov 2004 – 2006 bol vyčíslený odhad finančných prostriedkov potrebných na zabezpečenie úloh vo výške 111 460 000.- Sk. Na ďalšie obdobie rokov 2006 – 2015 bol urobený hrubý odhad, ktorý sa bude upresňovať na základe vykonaných analýz a jeho výška bude závisieť od zisteného stavu vôd. Na základe predbežného posúdenia finančnej náročnosti jednotlivých úloh bola na druhú etapu prác odhadnutá suma vo výške 285 110 000.- Sk. Implementácia RSV nevyžaduje zvýšenie počtu štátnych, rozpočtových a príspevkových organizácií.

2. Implementácia RSV nebude mať dopad na rozpočty štátnych fondov, rozpočty obcí a VÚC, rozpočty Sociálnej poisťovne, zdravotných poisťovní a Národného úradu práce, na rozpočty Fondu národného majetku SR a Slovenského pozemkového fondu.

b)	Odhad dopadov na obyvateľov, hospodárenie podnikateľskej sféry a iných právnických osôb

1.	Implementáciou RSV sa vytvoria predpoklady pre komplexnú ochranu vôd a zabezpečenie dostatku vody pre pokrytie potrieb ľudskej spoločnosti, čo bude mať pozitívny vplyv na kvalitu života obyvateľstva.
2.	 Realizácia opatrení na dosiahnutie „dobrého stavu“ vôd vytvára možnosti pre rozvoj podnikateľských aktivít pôsobiacich v oblasti životného prostredia (výstavba ČOV, prieskumné a sanačné práce, rekonštrukcia technologických zariadení, zavedenie programov poľnohospodárskych činností a iné). Čiastka potrebná na riešenie odkanalizovania a čistenia odpadových vôd do roku 2015 sa odhaduje približne na 50 miliárd Sk. Predpokladané náklady na zavedenie programov poľnohospodárskych činností do roku 2008 sa odhadujú na 33 miliárd Sk. 
3.	Implementácia RSV je v súlade s prioritami a cieľmi hospodárskej politiky.

c)	Odhad dopadov na životné prostredie

1.	Implementácia RSV je v súlade s prioritami a cieľmi štátnej environmentálnej politiky. Jej cieľom je zlepšenie stavu vôd na úroveň „dobrého stavu“. Implementácia RSV bude mať pozitívny dopad na životné prostredie, ktoré však nie je možné finančne vyjadriť. 

d)	Odhad dopadov na zamestnanosť

Pri realizácii úloh vyplývajúcich zo stratégie je predpoklad zvýšenia zamestnanosti v oblasti životného prostredia.